- Jeg har fået løn, som jeg plejer, og det var med lønseddel. Sådan lyder det tirsdag fra Sead Gavranovic, spillende assistenttræner i den skandaleramte 1.divisionsklub Jammerbugt FC. Selvom det for de flestes vedkommende er en selvfølge at få sin månedsløn, har det for klubbens spillere nemlig langt fra været sikkert. Ved det seneste månedsskifte havde flere spillere ikke fået løn for marts og boykottede derfor en træning. Derefter landede lønnen endelig 11. april - i kontanter og uden lønsedler. Men nu ser det ud til at gå den rigtige vej, siger seniorrådgiver Allan Reese fra Spillerforeningen: - Det ser bedre og bedre ud. April-lønnen er mere eller mindre på plads, og det er mit indtryk, at der er lavet bankoverførsler denne gang. Mangler at få styr på pension og skat Der er dog stadig nogle løse ender. Spillerforeningen er lige nu ved at undersøge, om alt er som det skal være i forhold til skat og pension. - Om pensionen er gået ind, ved jeg ikke helt. Det regner jeg med, siger assistenttræner Sead Gavranovic. Selvom han har fået lønseddel, er det langt fra tilfældet for alle spillere i klubben. Derfor har Spillerforeningen sendt et påkrav om det. Fristen for at efterleve påkravet er torsdag. - Det er selvfølgelig træls, men nu er det sådan, det er. For mig er det nok ikke så slemt, som det er for nogle af de andre. Jeg har arbejde ved siden af, siger Sead Gavranovic. Har set sløjt ud Det har været en turbulent tid for Jammerbugt FC. I starten af april kunne TV2 Nord fortælle, at der samtidig med manglende lønninger også var flere af klubbens sponsorer, der manglede betaling fra klubben. - Det er jo sådan, at når vi har oplevet måneder, hvor det har set sløjt ud, og der ikke har været styr på det - så er vi selvfølgelig opmærksomme, understreger Allan Reese. Sead Gavranovic håber, at det nu er slut med bøvl, så de nu kan koncentrere sig om at spille fodbold. - Det sidste stykke tid er der ikke blevet talt så meget om det. Jeg håber bare, at vi kan spille sæsonen færdig uden flere problemer. Jammerbugt FC ligger på sidstepladsen i nedrykningsspillet i 1. division. Holdet har med fem kampe tilbage fire point op til Fremad Amager, der ligger lige over nedrykningsstregen.

Opsummering:
Spillerne i Jammerbugt FC har fået løn for deres anstrengelser i april. Nu håber de på ro på de indre linjer, mens de kæmper for at undgå nedrykning.